 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

**Gilan Belediyesi**

**P R O C E S V E R B A L**

Nga Seanca e gjashtë (VI) e Kuvendit të Komunës së Gjilanit më 27.06.2019 me këtë:

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. **Rekomandimet e Komitetit për Politikë dhe Financa:**
   1. Korniza Afatmesme Buxhetore-(KAB), për vitin fiskal 2020 dhe vlerësimet e hershme për vitet 2020-2022,
   2. Projekt Rregullore për ndryshimin dhe plotësimin e Rregullores 01.Nr.016-126660 të dt. 26.11.2018, për dhënien e titujve të nderit, çmimeve, mirënjohjeve dhe shpërblimeve
   3. Propozim vendimi për formimin e Komisionit për ndarjen e bursave për student të dalluar
   4. Propozim vendimi përcaktimin e lartësisë së kompensimit mujor për anëtarët e Komisionit Komunal të aksionarëve në KRM “Higjiena” në Gjilan
   5. Formimi i Komisionit për shqyrtimin e ankesave në procesin e emërimit të rrugëve dhe numërimit të adresave për territorin e Komunës së Gjilanit

2.6 . Raporti për gjendjen e thatësisë në zonën e shërbimit në Gjilan

1. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Drejtorët e drejtorive

Përfaqësuesit e OSBE-së.

Përfaqësuesi i OJQ Lansdowne

Përfaqësuesit e tokave të ish Kampit Montith

Mediat

# Seancën e gjashtë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi: Imrane Thaqi dhe Arbëresha Kryeziu-Hyseni

1. **Procesverbali nga seanca e kaluar:**

**Festa Shabani:** kam vërejtje te fjalimi im rreth formimit të komisionit për ankesa për emërtimin e rrugëve nuk figuron fare dhe te faqe 7 numërimi i votave te pika 2.2 qenka rritur mjaftë shumë sepse nuk kanë qenë 8 kundër e as 7 abstenime**.**

**Xhelal Hajrullahu:** kërkesën që e kam bërë ka qenë e formatit A4 dhe në procesverbal është shkruar vetëm 4 rreshta.

**Në mënyrë unanime miratohet procesverbali me vërejtjen e dhënë**

**Pyetje dhe përgjigje**

**Riza Abdyli :** kam disa pyetje për DUPMM, si qëndron puna me Motelet e shumta të cilat e kanë kapluar qytetin e Gjilanit, shtëpizat e vogla që janë më të theksuara në rrugën e Livoqit, ku janë 5 biznese të tilla, me q ‘rast sa kam unë njohuri vetëm njëri prej tyre ka leje, kurse të tjerat nuk kanë leje, dua ta di se çfarë hapa keni ndërmarr?, po ashtu edhe dy të tilla i keni në rrugën e Bujanocit dhe një në Pasjak ?

Te varrezat e qytetit, pjesa ku është punuar është mbuluar me dhe, kurse aty shërben për varrimin e kufomave, por një shtëpi që është afër thotë që ka filluar të kundërmoj një erë, sepse dheu ku është punuar ajo pjesë është dhe i fortë dhe kundërmimi i erërave depërton dhe banorët po ankohen.

Pyetja tjetër ndërlidhet me kryetarin por nuk e kemi prezent, si qëndron puna për pranimin e komisionit te objektet kolektive dhe komisionet a formohen nga njerëzit profesionist, por sa e shohim ne aty marrin pjesë ekonomist, e jurist e jo inxhinierët adekuat që i parasheh ligji. Pyetja e fundit, kemi pas një deklarim nga kryetari se së shpejti në KK Gjilan, do të bëhet publike lista e uzurpatorëve, por deri më sot nuk kemi një listë.

# Shpresa Kurteshi: në KPF është kërkuar që nga Hidromorava të sjellët një informacion lidhur me gjendjen e jashtëzakonshme të mungesës së ujit. Hidromorava ju ka përgjigjur kërkesës sonë dhe këtë informacion e ka sjellë, prandaj kërkoj që kjo pikë të shqyrtohet si pika e parë, sepse kemi prezent drejtoreshën financiare të Kompanisë Hidromorava znj. Merita Xhelili e cila do të na informoj lidhur me gjendjen e Komunës sonë sa i përket ujit.

# Bujar Nevzati: nuk e di pse është prezentë drejtoresha financiare e Hidromoravës, ne nuk kemi probleme financiare me Hidromoravën. Problemet i kemi me mungesën e ujit dhe është dashur të jetë prezent drejtori i Hidromoravës z. Suliqi.

**Nevzat Isufi:** edhe unë mendoj që nëse nuk ka informacion tjetër, përveç këtij që e kemi të shkruar, nuk ka nevojë që drejtoresha financiare të raportoj më tepër sepse neve nuk na interesojnë financat e kompanisë.

**Avdyl Aliu**: ne e kemi kërkuar këtë informatë dhe kryetari ka arrite ta sensibilizoj gjendjen e mungesës së ujit. Unë kam informata që janë bërë grupet punuese për ta menaxhuar mungesën e ujit. Drejtori i Hidromoravës është i nxënë me agjendë dhe përfaqësuesja e Hidromoravës mund të na informoj pa problem.

**Riza Abdyli**: meqë zonja Xhelili është pjesë e Task Forcës mendoj se mund të na informoj dhe jam për, që kjo informatë të jetë pika e parë e rendit të ditës.

**Nevzat Isufi**: kam një pyetje për DKA, para disa muajve keni marrë një vendim për ndërprerjen e kurseve private me nxënësit që mësuesit mbajnë mësim, madje ky ka qenë një vendim i dyfishtë sepse edhe ish drejtori i mëhershëm z.Musa, kishte marrë një vendim të tillë. Cilat janë të gjeturat e drejtorisë tuaj, sa ka ndikuar në rënien e rasteve të tilla dhe apo keni mbetur vetëm në vendim, çfarë është bërë me realizimin e këtij vendimi.

Pyetja tjetër ka të bëjë me kërkesën e pronarëve të tokave në kampin Montith, me q ‘rast është kërkuar formimi i një komisioni për verifikimin e ngjarjes te ky kamp dhe e dimë se pronarët janë ndarë mjaft të pa kënaqur nga hera e kaluar me përgjigjet që ju keni dhënë në kuvend, prandaj çfarë do të bëhet me kërkesën e tyre ?

Pyetja tjetër ka të bëjë me DSHPIB, kemi hyrë në muajt e pushimeve dhe gjendja e zgjerimit të rrugës në drejtim të fshatit Livoq, sidomos njëra vijë e qarkullimit si duket ende është larg përfundimit, dua ta di se a do të na nxë kjo gjendje edhe me ardhjen e bashkatdhetarëve ?

**Festa Shabani**: pse nuk është sot në rend dite projekt rregullorja për orarin e punës? Nuk është mbajtur as dëgjimi publik nga zyra Ligjore dhe nuk e keni futur përsëri në rend dite?

**Ibish ibishi**: pyetje për drejtorin e Inspeksionit, i shohim produktet e ndryshme ekspozimin e tyre në tej masë, a keni plan të ndërmerrni diçka lidhur me këtë dukuri dhe nëse po ju sugjeroj që këto masa t’i filloni menjëherë sepse sezona e verës ndikon në kontaminimin e produkteve.

Është një shqetësim i punëtorëve tuaj për mos kompensimin e kujdestarive, e nëse kjo është e vërtetë duhet të punoni sipas ligjit.

DAP-nëse ka lidhje për zyrën për Preshevë, Medvegjë dhe Bujanoc, në atë zyre punën një person i cili nuk e kryen punën si duhet dhe qytetarët që drejtohen në atë zyre, personi që punon aty nuk është në gjendje t’i ofroj shërbime dhe të merret me kërkesat e tyre. Prandaj do të ishte mirë që nëse keni qasje në këtë zyre, duhet ta dini sa i kryen detyrimet e saja, sepse qytetarët e luginës kanë hallet e tyre dhe kërkojnë zgjidhje dhe kësaj zyre t’i përshtatet një person që i din problemet e asaj ane, e jo një punëtorë i emëruar vetëm për të përmbushë kërkesën e dikujt që e ka pas pushtetin ndaj tij.

Për largimin e projekt rregullores për orarin e punës, ne kemi pas takim me drejtoreshën e DZHE, e cila është zotuar se do t’i koordinoj punët me kryetarin dhe do të mbajë debate për këtë rregullore, prandaj e pyes drejtoreshën se a ka bë ndonjë hap në këtë drejtim.

Lidhur me kërkesën e pronarëve të tokave të kampit Montith, u tha nga kolegu se kërkesa është drejtuar dhe nuk e di se kush duhet të merret me këtë kërkesë.

**Milivoje Stojanoviq**: sa i përket emërtimit të rrugëve në komunitetet serbe, si ashtu edhe emërtimin e varrezave, problemi kryesor ka qenë së emërtimi i rrugëve është bërë vetëm në gjuhen shqipe, por pas një reagimi janë tërheqë tabelat dhe janë shkruar në gjuhën serbe, gjithashtu kemi probleme edhe me vendosjen e tabelave në varreza dhe duhet të bisedojmë me drejtorin për këtë punë. Mendimi im është që para se të bëhen disa punë të bisedojmë së bashku dhe organet kompetente të mbajnë takime me përfaqësuesit e komunitetit serb lidhur me aktivitetet që ndermirën në komunitetet serbe. Sa i përket emërtimit të rrugëve dhe vendosjen e tabelave qytetarët nuk janë të kënaqur dhe propozoj që në vjeshtë të mbahet një takim dhe të bisedojmë së bashku.

Gjithashtu pajtohem me atë që u tha me kampin Montith ku administrata duhet të ndërmarr diçka për zgjidhjen e këtyre problemeve sepse edhe komuniteti serb ka një përqindje aty, prandaj duhet të ndërmerren masat e nevojshme.

**Bujar Nevzati**: e ngrisë shqetësimin e qytetarëve rreth emërtimit të rrugëve dhe shesheve, edhe në këtë komision të komunës është punuar si është më së keqi, sepse është punuar pa asnjë kriter dhe patjetër që ka pakënaqësi të shumta nga ana e qytetarëve. Kjo ka ndodhur për arsye se ka dominuar politika ditore, interesat e familjarëve të vetë anëtarëve të komisionit. Shumica e të propozuarve janë pa biografi, madje as familjarët e tyre nuk i njohin dhe ky problem ndodh në secilin lokacion.

Për të vendosur për një rrugë apo sheh, personi duhet të ketë merita të veçanta, por më brengosi fakti kur e dëgjova Aliriza Selmanin i cili është njohës i fushës së Historisë i cili ishte deklaruar se është distancuar nga ky komision, për arsye se janë vendosur emra të rijnë pa u shqyrtuar fare në komision dhe ka gabime deri në 50%, janë ndërruar emrat meritor dhe janë vendosur emra të familjarëve të komisionit. Çfarë t’i thuhet kësaj udhëheqje e cila po i fut qytetarët tanë në qorr sokakë. Keni formuar komision, nuk i keni marrë parasysh as anëtarët e komisionit, keni propozuar emra të familjarëve, emra pa kritere, i keni votuar me shumicë në KK dhe tani po formoni komision për ankesa. Kjo bëhet për ta përçarë popullin, kjo ndodhë vazhdimisht dhe e keni sjellë komunën në gjendje si është më së keqi.

Komisioni që korrigjon tani emrat, në terren do të ketë probleme të mëdha e kjo është për keqardhje, një qeveri normale këtë gjë nuk e bënë.

Shtëpia e kulturës në Përlepnicë vazhdimisht është kërkuar që të rregullohet, aty tani është bërë një punë, por kanë mbetur edhe shumë punë pa u kryer . Përurimi u bë dhe u premtua se nesër do të vazhdojnë punët tjera, lëre që nuk janë vazhduar punimet, por pas dy dite në shtëpinë e kulturës kemi parë që gypat që janë vendosur janë mbushur me ujë. Prandaj kërkoj urgjentisht që punët që i keni filluar t’i përfundoni edhe rreth lapidarit rreth parkut dhe rreth mbulojës së shkallëve.

**Arijeta Rexhepi**: sa është funksionale ekipi i patronazhit me mjek dhe motra medicionale, duke e ditur se në bashkëpunim me Caritas-in, kur keni bashkëpunuar më parë ka qenë gjithçka në rregull. Vizitat e të sëmurëve, sidomos personave me aftësi të kufizuar. Në bazë të dhënave të Hendikosit, tani më nuk ka ekip të patronazhit sidomos për persona me aftësi të kufizuar.

Ndërtesa ku gjendet Hendikos, ende nuk e ka të zgjidhur problemin me ngrohje, duke e ditur se kjo ka dështuar dhe disa herë është kërkuar në Kuvend por nuk keni bërë asgjë për të rregulluar ngrohjen e cila është e domosdoshme.

Pyetje për DKA-kemi 21 fëmijë me nevoja të veçanta, të cilët nuk vijojnë mësimet, prandaj na tregoni cilat janë arsyet që këta fëmijë nuk shkojnë në shkollë? A ka ofruar komuna kushte që këta fëmijë të vijojnë mësimin si fëmijët e tjerë?

Pyetje për DBP- në maj të këtij viti janë dhënë në shfrytëzim tri vend gjueti, të cilat janë prona të komunës. Të na njoftoj kjo drejtori se këta tre fitues a kanë nënshkruar kontrata për shfrytëzimin e këtyre pronave?

Pyetje për DSHPIB- është bërë arnimi i rrugëve në lagjen Dardania, por Dardania I rruga 10 dhe 11, ka mbetur e pa mbaruar vetëm janë hapur gropat në rrugë për t’u punuar, por ende punimet nuk janë kryer. Pyes se a ka komuna komision për mbikëqyrjen e punëve të bëra?

Pyetje për DZHE- çka keni bërë për kërkesën e shefave të grupeve për dëgjimin publik lidhur me rregulloren për orarin e punës dhe a keni ndërmarrë diçka lidhur me këtë çështje?

**Shefik Surdulli**: **unë pata tri çështje për t’i shtruar: njërën për mungesën e ujit të pijes, për të cilën u diskutua gjatë, e që unë kërkoj nga kompania Hidromorava, që në reduktimet e saj t’i trajtoj në mënyrë të barabartë qytetarët, ndërsa inspeksioni duhet të jetë ne terren për mos keqpërdorim të ujit. Komuna duhet urgjent të punojë në gjetjen e alternativave për të siguruar shpejt furnizim me ujë të pijes për qytetarët e komunës sonë. Ndërsa lidhur me diskutimin tim për disa sqarime rreth rregullores për themelimin e këshillave lokale, do të diskutoj në pikën e rendit të ditës: në të ndryshme.**

**Kurse për drejtorin e Drejtorisë për Shërbime Publike, kam një pyetje:  banorët e lagjes te qarkorja, rr. “Metush Krasniqi”, sipas informatës që kam, ata po përballen me mungesë të ujësjellësit dhe kanalizimit. Në mungesë të infrastrukturës së kanalizimit në këtë lagje, kanalizimi funksionon përmes gropave septike. Sipas këtyre banorëve, ata më se dhjetë herë kanë kërkuar nga komuna të bëjë një zgjidhje, por fatkeqësisht asnjë përgjigje nuk kanë marrë. Prandaj unë jam i obliguar ta ngriti këtu këtë shqetësim të tyre dhe të kërkoj nga ju përgjigje lidhur me këtë çështje.**

**Isa Agushi:** në vitin 2018, kryetari ka shpenzuar mbi 40.000€, kam kërkuar raport me shkrim por nuk më është përgjigjur  askush.E kërkoj listën e komisionit për pranimin e objekteve kolektive .

**Xhelal Hajrullahu**: si ka shkuar procesi i regjistrimit për nxënësit e klasave të 10-ta në shkollën e mesme, a jeni të kënaqur me numrin e nxënësve që kanë aplikuar dhe a ka pas parregullsi?

**Bekim Bajrami**: sa i përket shtëpisë së kulturës në Përlepnicë, kanë mbetur pa u përfunduar vetëm disa detaje të vogla , megjithëse objekti është trajtuar shumë seriozisht për herë të parë nga institucioni komunal dhe aty është bërë një punë jashtëzakonisht e madhe dhe ju ka dhënë vlera siç i duhet. Detajet tjera do t’i shohim përsëri dhe do të ketë përkujdesje të duhur. Sa i përket lapidarit, ne në vazhdimësi do t’i zhvillojmë punimet.

Lidhur me emërtimet e rrugëve në komunitetet serbe, tabelat janë vendosur me shkronja shqipe, janë zëvendësuar shkronjat me ato latinice dhe gabimet teknike janë evituar menjëherë. Emërtimet DUPMM i ka marrë nga komisioni dhe nga Agjensioni kadastral dhe me atë listë është bërë emërtimi i rrugëve. Sa i përket ankesave do të formohet komisioni dhe do të shqyrtohen të gjitha ankesat. Tabelat që janë vendosur te varrezat e qytetit është bërë një evidentim por jo kadastral, nuk është bërë ndarja e varrezave sipas religjioneve, por është bërë emërtimi më i gjerë. Tabela kryesore e varrezave të qytetit është në të gjitha gjuhët.

Sa i përket pyetjes së z.Riza Abdyli lidhur me varrezat e qytetit dhe kundërmimin, ne do të dalim në terren dhe do ta shohim gjendjen.

Pyetjet për motelet në qytet, në data bazë do ta shohim se kush ka leje për këtë veprimtari dhe kush nuk ka. Problemet dhe shqetësimet janë me mënyrën e kësaj veprimtarie e cila është në kundërshtim me kulturën tonë. Do të shqyrtohen gjitha lokacionet pa i ndarë objektet në fjalë.

Lidhur me komisionet e pranimeve teknike, në bazë të rregullores të cilat duhet të plotësohen kriteret minimale, ato caktohen 5 profilet teknike që duhet të mbulohen në çdo objekt që shqyrtohet kurse pjesa tjetër mund të jetë profesion tjetër. Në pranim teknik shqyrtohet edhe ana financiare dhe juridike.

**Naser Korqa**: edhe shqetësimi ynë është që sa më shpejtë të përfundojnë punimet në shiritin e rrugës për Livoq, kemi pas disa telashe sepse është dashur që në dy anët e rrugës të futet gypi i ri i ujësjellësit i cili me projekt nuk ka qenë i paraparë. Ka ndryshime sepse do të hapet edhe hyrja në SRGJ dhe pjesa e pluhurit do të evitohet në fillim të javës.

Sa i përket arnimit të rrugëve në lagjen Dardania, ka mundësi të jetë harruar ndonjë rrugicë ose nuk është evidentuar me kohë. Ne i kemi dhënë rëndësi rrugëve kryesore dhe riparimi i rrugëve do të ndërprehet deri sa bashkatdhetarët tanë të shkojnë.

Lagjja “Metush Krasniqi”, ne e kemi marrë projektin dhe i kemi dhënë urdhër kompanisë që atë pjesë ta rregullojnë, kostoja mbanë çmimin 23.000 €, projektim është bërë nga banorët dhe shpejt do të fillojnë punimet për kanalizim.

**Selami Xhemajli:** lidhur me ofrimin e shërbimeve nga ekipi i patronazhit, ky ekip funksionon në kuadër të QKMF-së dhe ofron shërbime sipas kapaciteteve që ka për personat që kanë regjim shtrati ofrohen shërbime në baza ditore, por jo aq sa ka nevojë, e kjo ndodhë si pasoj e mungesës së stafit. Përderisa ka ekzistuar marrëveshja me Caritas-in ka pas një numër më të madh të stafit dhe kanë ofruar shërbime më të mira. Ne kemi iniciuar kontraktimin e shërbimeve të reja dhe shpresojmë që do të funksionalizohet së shpejti krahas investimeve që po i mendojmë në infrastrukturë dhe pajisje shëndetësore. Ne kemi iniciuar procedurat për blerjen e dy automjete emergjente.

Hendikosi është OJQ, e cila subvencionohet nga Komuna dhe këtë vit kemi subvencionuar me 12.000 €. Ofrimi i nxehjes ku kjo organizatë qëndron, sistemi i nxehjes ka kosto të lartë të pagesës së energjisë elektrike, ne gjatë viteve i kemi paguar disa fatura të energjisë elektrike. Personat që operojnë aty nuk mund ta funksionalizojnë sistemin e nxehjes me pelet apo me dru, ne po mundohemi që brenda mundësive t’i dalim në ndihmë.

**Valbona Tahiri**: po i përgjigjem pyetjes së njëjtë të tre anëtarëve të kuvendit, sikurse Nes-Kafja 3 në 1, sa i përket Rregullores së punës, ne kemi mbajte një takim me shefat e grupeve të partive politike dhe ajo çka kemi biseduar për Rregulloren e cila në seancën e kaluar nuk është kaluar, ju kam treguar të gjithëve për angazhimet e mëdha në drejtori, dolën disa obligime shtesë lidhur me gjendjen emergjente të mungesës së ujit, ne nuk kemi pas mundësi të organizojmë dëgjime publike për Rregulloren. Jam në mungesë të stafit dhe shpresoj që drejtoria të na plotësojë me personel, sepse jemi mbingarkuar me punë. Jemi duke organizuar panairin me gratë në biznes, kemi aktivitete tjera rutinore dhe shumë obligime tjera.

Rregullorja e punës ekziston dhe parasheh që të dielën të punohet deri në orën 12, kurse për zgjatjen e orarit duhet të kërkohet leje e veçantë. Nuk e di se çka më lidhë mua dhe drejtorinë time me çështjen e punëtorëve, megjithatë shpresoj që muajin në vijim të organizojmë dëgjime publike dhe bizneset të jenë më të përgjegjshëm e të marrin pjesë në dëgjimet publike.

**Nazim Gagica**: sa i përket kurseve private, para dy muajve kemi nxjerrë vendim për ndalimin e kurseve private në institucione publike, ne i kemi dërguar vendimin Agjensionit tatimor të Kosovës, inspektoratit të Arsimit dhe Inspektoratit të punës . Ky vendim nënkupton ndalimin e kurseve private për mësimdhënësit që punojnë me nxënësit e vet, por nuk nënkupton ndalimin e mbajtjes së kursit për mësimdhënësit që nuk janë mësues të atyre nxënësve. Në bazë të kësaj ne kemi informatat e para që kemi reflektim të mësimdhënësve, kemi mësimdhënës që kanë kërkuar një afat shtesë deri sa të përfundojnë garat e matematikës. Nga shtatori do të arrihet objektivi final, pres përkrahjen e mësimdhënësve dhe akterëve kryesor, po ashtu edhe të nxënësve.

Në komunën e Gjilanit janë 161 nxënës me nevoja të veçanta dhe ne ju kemi ofruar kushte për t’jua lehtësuar gjendjen, ne i kemi angazhuar 7 mësues, 5 edukatore dhe do të hapet konkursi për 5 asistente për fëmijë me nevoja të veçanta. Të them të drejtën ne si institucion nuk e kemi informatën që 21 nxënës me nevoja të veçanta nuk vijojnë mësimet, e nëse ju e keni na tregoni se ku janë këta fëmijë dhe pse nuk i vijojnë mësimet?

Regjistrimi i nxënësve, jemi në proces dhe nesër dalin rezultatet e para nga regjistrimi. 1360 nxënës kanë kaluar testin e arritshmërisë dhe rezultatet i shpallim nesër.

**Nevzat Rushiti**: lidhur me inspektimet e produkteve ushqimore, ne jemi duke bërë punë shtesë si drejtori në bazë të situatave që po zhvillohen në qytet. Jam i kënaqur me punën e inspektorëve që po e bëjnë dhe qytetarët janë të kënaqur. Në planin tonë i kemi hartuar për 3 muaj, 6 muaj dhe 1 vjet. Ne jemi dëshmitarë që kemi kaluar një situatë të mirë në Gjilan, lidhur me vitin e kaluar sa i përket restoranteve. Ne po inspektojmë pemëtarit, mishtoret dhe restorantet. Sa i përket kompensimit të inspektorëve për punën shtesë, ne i japim ditë pushimi dhe jemi në bisedime me DBF dhe kryetarin që të bëjmë një zgjidhje. Inspeksioni punon në Task Forcë dhe punon vazhdimisht pa orar të caktuar por kurdo që parashihet nevoja për inspektim.

**Ramiz Ramadani**: DBP në bashkëpunim me komisionin komunal të ankandeve, gjatë muajit shkurt kanë filluar procedurat e dhënies së tri vendeve për gjueti të përbashkëta për periudhë 10 vjeçare. Pas kryerjes së punës së komisionit me datë 11 kemi marrë raportin final dhe bashkëpunimi ka qenë korrekt. Lëndën e kemi dorëzuar në MB dhe kemi marrë pëlqimin nga Ministria, pastaj është nënshkruar kontrata është bërë pagesa vjetore dhe roli i drejtorisë sonë është monitorues.

**Nehat Osmani**: lidhur me kurset e mësimdhënësve në shkolla, pyes drejtorin e DKA, se a është trajtuar edhe shfrytëzimi i objekteve brenda shkollave, sepse arsimtarët e lëmisë së sportit përveç që mbajnë kurse stërvitore ata shfrytëzojnë objektin e hapësirës shkollore edhe për çështje personale.

**Arijeta Rexhepi**: ju vërtet bashkëpunoni me Hendikosin dhe ata ju japin sqarimet për mos vijimin e mësimit për 21 fëmijë, pasi që të dhënat i kam marrë nga aty.

Për drejtoreshën e DZHE, ishte përgjigjja si kafe pa sheqer, sepse nuk keni marrë asnjë masë të rëndësishme dhe po thoni se nuk keni staf të mjaftueshëm. Në vitin 2019 kur është bërë ndarja e punëtorëve, një numër i madh ka kaluar në DZHE dhe ky nuk është arsyetim për vonesën e punës, e leje më për një punë të rëndësishme siç është Rregullorja.

**Riza Abdyli**: përgjigjet e DUPMM nuk ishin konkrete dhe i them drejtorit se nuk je përgjigjur në pyetjet e mija.

Te drejtoresha e DZHE keni thënë që jeni shumë e angazhuar, por këto dy dit do të merrem me këtë punë dhe do të konsultohem me kryetarin. Po ta jap një këshillë drejtoreshë, sepse t’i je menaxhere e DZHE dhe shpërndaj punët, sepse nuk mundesh t’i kryesh vetëm. Jam i gatshëm të ndihmoj ty rreth organizimit të dëgjimit publik. Për drejtorin e Inspeksionit, i them që inspektorët nuk po paguhen për punët jashtë orarit.

**Bujar Nevzati**: është shumë interesant me drejtorët e kësaj qeverisje komunale të cilët thonë se të gjitha punët i kanë kryer mirë dhe nuk kanë asnjë pengesë kur flasin. Kemi probleme në emërtimin e rrugëve, mungesë të ujit të pijshëm, probleme me dekorata etj etj.

Kërkova afat sa i përket shtëpisë së kulturës, sepse keni thënë se nesër do të fillojnë përsëri punimet. Kurse sa i përket drejtoreshës së Zhvillimit Ekonomik edhe unë jam i gatshëm t’i dal në ndihmë për punët e shumta që i ka dhe duhet t’i ndihmojmë të gjithë !

**Ibish Ibishi**: unë nuk jam ëndërr dhe nuk kam parë ëndërr që duhet të paguhen inspektorët që punojnë pas orarit ose kujdestarojnë, por njerëzit janë ankuar dhe është ligji i cili e rregullon këtë çështje, e pse duhet të merreni vesh për ditë të lira.

Sa i përket rregullores së punës, nëse paska ekzistuar rregullorja më parë, pse është bërë kjo tjetra. Ne kemi mbajt takim me ju dhe keni dhënë disa fjalë për t’i kryer disa obligime.

**Valbona Tahiri**: vlerësoj që më e mirë është kafja pa sheqer, sepse sheqeri është i dëmshëm. Sa i përket stafit, 2 zyrtarë janë pensionuar, kurse 3 zyrtarë janë suspenduar. Kemi mungesë të stafit por Rregullorja ka qenë në Kuvend dhe ju nuk e keni përkrahur, e tani duhet kohë të organizohen dëgjime të mirëfillta, e jo sa për sy e faqe.

**Sadri Arifi**: ndryshimi dhe plotësimi i rregullores për orar të punës ju ka nënshtruar dëgjimit publik, megjithatë në Kuvend është refuzuar kjo rregullore me 24 vota. Ju lutem të mos bëni presione sepse është sezone e ndejshme dh t’i krijojmë komoditet edhe atyre. Ne do ta qesim rregulloren përsëri në debat, por deri atëherë ne e kemi Rregulloren në fuqi e cila të dielave e lejon punën deri në 12 të mesditës, kurse për zgjatjen e orarit nxjerrët leje e veçanta.

**Diskutim rreth rendit të ditës.**

**Nevzat Isufi :** në seancën e kaluar pas shtyrjes së pikës së rendit të ditës për Rregulloren e orarit të punës, një anëtarë i Kuvendit është përpjekur të shtrembëroj të vërtetën në opinion, ne e kemi sqaruar edhe atëherë dhe po e sqarojmë edhe tani, që ne si LVV, kemi qenë që ajo pikë të shtyhet vetëm deri në seancën e radhës, që nënkupton seancën e sotme, e jo një afat të pa caktuar. Prandaj, përpjekja e anëtarit që nuk dihet se kë përfaqëson është e ulët dhe aspak korrekte. Unë kam abstenuar dhe nuk kam votuar kundër ashtu siç e ka paraqitur anëtarja e KK Festa Shabani dhe arsyen e kemi paraqitur me shefat e grupeve dhe ne si grup kemi pas shumë pyetje e mbi të gjitha vërejtje, për mos përfshirje në votim, e nuk di sa ka mundur të paragjykohet qëndrimi jonë për këtë pikë, kur nuk është dhënë mundësia të diskutohet fare. Jemi që të respektohet ligji, puna 40 orëshe e punëtorëve dhe pushimet, prandaj meqë drejtoresha nuk paska pas mundësi që të organizoj diskutim publik atëherë le të diskutohet për pikën që ju e keni fut në kuvend pastaj e keni shtyrë. Propozimi im është që sot kjo pikë të hy në rend dite dhe dua të votohet ky propozim.

**Festa Shabani**: nëse nuk e dini se kënd e përfaqësoj, jam nga PSDK. Mediat kanë qenë prezentë, radio star drejtpërdrejtë e ka transmetuar seancën e Kuvendit dhe qytetarët kanë ndjekur seancën të cilët mezi e kanë pritur që të votohet “pro” rregullores , janë dëshmitë nga sekretaria e Kuvendit të cilët e dëshmojnë të vërtetën. Nuk kam pas tendencë të shtrembëroj fjalët, por portalet gabimisht i kanë shtrembëruar diskutimet , por unë e di se vetëm 3 vota kanë qenë kundër shtyrjes së kësaj pike. Ju nuk e keni votuar dhe sot flisni ndryshe, e mbi të gjitha ne kemi bërë thirrje për seancë të jashtëzakonshme për këtë rregullore por nuk na keni dhënë nënshkrimet, vetëm 6 nënshkrime janë siguruar.

**Shpresa Kurteshi**: ne do të përgatitemi për këtë rregullore dhe do ta nxjerrim një rregullore siç duhet.

**Avdyl Aliu**: kemi një Rregullore të punës së kuvendit dhe kërkoj që ta respektoni atë. Mos u mundoni të përfitoni me këto çështje sepse ju po flisni për të drejtën e punëtorëve që mos të punojnë të dielën, kurse të dielën i keni futë gazetarët në punë për ju.

Na lejoni të punojmë siç duhet sepse jemi në sezonin kur bashkatdhetarët tanë vijnë dhe ne do të bëjmë një rregullore të mirëfilltë.

**Riza Abdyli**: ne kemi qenë të prekur me emra dhe mbiemra dhe nuk është thënë se është shtyrë rregullorja por keni thënë se është votuar kundër rregullores. Po ashtu edhe drejtoresha e DZHE, u tha se nuk është votuar. Ne e kemi shtyrë rregulloren sepse ka qenë rregullore e mangët dhe është çështje tjetër pse ju jeni vonuar në organizimin e dëgjimeve publike, prapë qëndroj prapa mendimit tim që ajo rregullore ashtu siç është mos të vije në kuvend sepse ka mangësi.

Orarin e punës nuk e rregullon KK e Gjilanit për punëtorët, por e rregullon Ligji i punës.

**Nehat Osmani**: pak më parë e kuptuam që znj. Shabani qenka përfaqësuese e një subjekti politik që quhet PSDK e unë e përkujtoj që përfaqësuesit e PSD që janë në Prishtinë që e kanë edhe pushtetin, paradite e shkruajnë një deklaratë ku refuzohet Rregullorja për të dielën pushim, kurse pasdite e shkruajnë deklaratën për këtë zonjën këtu se kjo është për të dielën pushim. Kjo është hipokrizi e kulluar të cilën duhet ta sqarojmë dhe përpjekjet e saj për të manipuluar.

**Sadri Arifi**: ju lutem të jeni të vëmendshëm, sepse ju mund ta futni rregulloren për orarin e punës që sot të diskutohet, por mos e bëni për konsume politike. Ajo rregullore duhet të debatohet përsëri, dhe nëse doni një rregullore të mirë duhet kohë për ndryshime.

**Gentrit Murseli**: u tha për ata që kanë votuar kundër dhe ata që kanë abstenuar, paskan kontribuar që të shtyhet kjo pikë e rendit të ditës, por kjo nuk është ashtu. Pyetja ka qenë se a duhet të hiqet nga rendi i ditës kjo pikë ? që nënkupton se të gjithë ata që kanë votuar për tu’ hequr nga rendi i ditës, e kanë hequr pikën nga rendi i ditës, kurse të gjithë ata që kanë abstenuar, nënkupton se nuk kanë kontribuar që kjo pikë të hiqet nga rendi i ditës. Ka ekzistuar një tendencë që të përfitojnë politikisht një numër i caktuar i anëtarëve të KK, e kanë bërë selektimin e anëtarëve të cilët kanë votuar kundër, e të cilët kanë abstenuar, atëherë pse nuk e kanë kërkuar mendimin e atyre që kanë abstenuar, pse nuk më kanë pyetur mua pse kam abstenuar ?

Nëse është shtyrë rregullorja që të mbahet dëgjimi publik dhe të jetë rregullore funksionale, atëherë mendoj se është e panevojshme tani të vihet në propozim kjo pikë që të hy në rend dite me rregulloren që ende nuk është ndryshuar.

**Shemsedin Elezi**: nuk duhet të garojmë politikisht, por duhet ta bëjmë një rregullore funksionale prandaj jemi në fazë kritike sepse bashkatdhetarët po vijnë dhe po bëjmë veprime të ngutshme, unë jam i pari që do ta votoj këtë rregullore, por mos të marrim hapa të cilat na qesin probleme.

**Ibish Ibishi**: pak më parë Gentriti, për mos me i thënë çun Gentriti e mori fjalën për me ia sqarua sekretarit të kuvendit votën e abstenimit dhe në fjalim e përfshiu edhe një pjesë të anëtarëve. Prandaj i drejtohem Gentritit të jetë më i përcaktuar në diskutim .

**Riad Elezi**: u flit të mbahet dëgjim publik për rregulloren, por nuk pajtohem të mbahet dëgjimi publik, sepse ne po i fusim në konflikt punëtorët dhe bizneset, në fund ne jemi ata që vendosim.

**Nevzat Isufi**: herën e kaluar qëndrimi ynë ka qenë kompromis dhe nuk duhet ta keqpërdorni këtë, ne kemi kërkuar që rregullorja të përgatitet si duhet, e ne sot përsëri u dakorduam dhe bëmë kompromis, që kjo rregullore të shtyhet në afat të caktuar, duke e ditë që muaji gusht është pushim në muajin shtator kjo rregullore të hy në rend dite. Mos e keqpërdorni as mundësinë, as rregulloren dhe të mos manipulojmë pa i informuar mirë.

**Shpresa Kurteshi**: ju informoj që pas diskutimit me shefat e grupeve parlamentare jemi dakorduar që Rregullorja për orarin e punës të jetë pikë e rendit të ditës në seancën e shtatorit. Prandaj po e vë në votim rendin e ditës kështu siç është por që informata nga Hidromorava mbi gjendjen e thatësisë të diskutohet e para.

**Më 29 vota “për” dhe 1 votë kundër miratohet rendi i ditës**

1. **Raporti për gjendjen e thatësisë në zonën e shërbimit në Gjilan**

**Merita Xhelili**: po ju njoftoj shkurtimisht për disa alternativa emergjente që janë në interes të gjithë qytetarëve. Kompania Hidromorava ka një plan të menaxhimit të thatësisë të formuar sipas 4 fazave që gjendet aktualisht kjo kompani.

Faza e parë është parandalimi, faza e dytë është faza e moderuar, faza e tretë e rënë me q’ rast ne jemi në këtë fazë.

Falënderoj kryetarin e Komunës i cili ka shpallur gjendje emergjente dhe në bashkëpunim me Policinë e Kosovës dhe Inspektorët e kemi formuar një Task Forc me q‘ rast vazhdimisht janë në terren për parandalimin e keqpërdorimit të ujit dhe rrjedhjeve.

Gjendja e Pendës së Përlepnicës është e rëndë në mungesë të ujit si pasoj e mungesës së të reshurave atmosferike.

Ne si Hidromoravë e kemi pa që gjendja është përkeqësuar edhe dy muaj më parë dhe shkaku i muajit të Ramazanit nuk kemi mundur të bëjmë reduktime të ujit.

Alternativat për zgjidhje emergjente janë: Lokacioni te kazerma e FSK- ekzistojnë 3 puse që planifikohet të shfrytëzohen për qytet, Lokacioni te Çeshmja e Poredinit, Lokacioni te Livadhet e Koretishtes dhe lokacioni te ura e Livoqit me sistem të pompimit.

Lus qytetarët të mos krijojnë panik lidhur me mungesën e ujit. Dje kemi pas një tryezë me kryetarin dhe me Ministrat lidhur me mungesën e ujit dhe kemi diskutuar për dy alternativa afatgjate : sistemi rajonal i furnizimit me ujë nga Penda te Shushët, planifikohet ndërtimi i pendës, trupi i pendës do të ketë 60 metra lartësi, kapacitet maksimal për 230 metra në sekondë dhe alternativa tjetër është sistemi i furnizimit me ujë nga Penda në Llapushnicë.

**Riza Abdyli**: unë kam kërkuar këtë informatë në KPF rreth gjendjes aktuale me ujë në qytetin e Gjilanit.

Drejtoresha na paraqiti një plan të punës dhe jo gjendjen aktuale që po ndodhë, mirëpo e pyes drejtoreshën deri në cilin muaj të vitit 2019 keni vazhduar me derdhjen e pendës së Përlepnicës, sepse sipas informacionet që i kemi deri në fund të muajit të 4 penda e Përlepnicës është zbrazët.

Informatat e juaja janë plane të veprimit afatmesëm, u përmendën shpimet me sistemin e pompimin por ato plane marrin kohë së paku 1 vit dhe nuk e di a jeni duke u përgatitur për gjendjen momentale apo po tregoni se çka do të ndërmerrni në vazhdim për vitet e ardhshme.

Mendoj se hapat e parë si Hidromoravë është dashur t’i merrni më herët, keqpërdorimi i ujit ndodhë në masë të madhe në Gjilan, sa është numri i keqpërdoruesve ?

Nuk e di nëse e keni njoftuar ndonjëherë DUPMM se Penda e Përlepnicës nuk mund t’i mbuloj nevojat e qytetit të Gjilanit, a keni pas ndonjë plan ju në lidhje me këtë problematikë, rreth rritjes së qytetit ?

Sa km gyp keni shtuar viteve të fundit si Hidromoravë. Deri në vitin 2006 në fshatin Velekincë nuk kemi pas ujësjellës, a i keni llogaritë këto gjëra, sepse Gjilani nuk ka pas ujëra tjera përveç Velekincës dhe Përlepnicës.

Nëse ju i shtoni reduktimet edhe për 4 orë tjera, Gjilani realisht mbetet më tepër pa ujë se me ujë.\

Ne i kuptojmë qytetarët që hynë në panik dhe bëjnë rezerva të ujit. Ju këshilloj që t’i ndërprisni të gjitha bizneset në KK Gjilan, t’i orientoni rreth gjetjes së alternativave tjera. Kam personalisht biznes dhe nuk e përdori ujin që vije nga Hidromorava, prandaj hapa të ndjetë duhet t’i marrin edhe bizneset tjera.

Qendrat tregtare dhe ndërtimet e larta duhet t’i shkyçni me rrjetin e ujësjellësit e jo t’i shkyçni amvisëritë.

Në KPF kur është diskutuar kjo pikë, z Avdyl Aliu tha se po lutemi për ujë, por ne e marrim shembull filmin Proka, sepse në Gjilan nuk na ka mbetur shembull tjetër veç të tubohemi të gjithë dhe të lutemi si Proka që të bie shi.

**Nevzat Isufi**: është çështje e cila duhet të na prek të gjithëve, madje mos të themi se është me përfitim politik edhe kjo, por qytetarët kanë vërejtje konkrete sepse institucionet e kanë për detyrë të lajmërojnë për reduktimet e ujit. Asnjë informatë publike për reduktimet e ujit dhe për orarin, qytetarët nuk kanë pasur dhe besoj që kjo nuk duhet të jetë e re sepse kjo ka ndodhur më herët.

Edhe unë pajtohem me z.Abdylin se veprimet e Hidromoravës janë të vonuara dhe nëse Task Forca është bërë që ta detyroj dikën të bëj diçka, atëherë kjo Task Forcë le të detyroj rënien e shiut më shpejtë.

Qytetarët duhet të vetëdijesohen, e jo të ndëshkohen vetëm me gjobë, e kjo t’i vetëdijesojë, prandaj qytetarët meritojnë të ju jepet shpjegime për situatën reale dhe t’u jepet këshillime se çfarë duhet të bëjnë. Nuk po flitet edhe për humbjet e ujit që janë të mëdha, çka është ndërmarrë në këtë veprim, në përmirësimin e rrjetit të vjetruar.

Është një objekt publik i cili vazhdimisht ka rrjedhje dhe këto e dëmtojnë edhe objektin.

Nuk e luaj rolin e ekspertit por si qytetarë i rëndomtë kam shqetësime. Ne i pamë projektet e organizatës Zvicerane dhe janë plane afatgjate, por ne kemi nevojë për ujë çdo ditë dhe reduktimet të harmonizohen dhe qytetarët të lajmërohen me kohë për reduktimet.

**Isa Agushi**: ne këtë gjendje e kemi pas edhe para 4 viteve dhe 6 vite qeverisje të Lutfi Hazirir nuk ka ndërmarrë asgjë me Hidromoravën. Është dashur që së paku projektet të jenë të gatshme në këtë kohë por kjo është papërgjegjësi edhe e Hidromoravës edhe e kryetarit.

Mendoj që qytetarët në gjendjen që janë mos t’i inkasojmë sepse nuk kanë ujë me rregull e ata paguajnë taksat dhe ju bie barrë më e madhe. Merreni seriozisht propozimin tim, pse qytetarët të paguajnë fatura të ujit, nëse nuk kanë shërbim?

**Bujar Nevzati**: më vjen keq që drejtoresha e merr barrën e dikujt tjetër, duhej të jetë këtu kryetari i komunës, kryeshefi ekzekutiv.

Mungesa e ujit të pijshëm në Komunën e Gjilanit është alarmante dhe nuk e besoj që qytetarët tanë edhe pas 20 viteve pas luftës do ta mendonin se do të mbesin tërë natën pa ujë e aq më keq drejtoresha tha se mungesa e ujit do t’i zgjatë reduktimet.

Isa Agushi e tha se ne kemi pas probleme me mungesë të ujit në vitin 2015 dhe këtë problem e kemi formuar edhe task forca, kemi ndarë mjete, janë gjetur lokacionet për ujë, por asgjë nuk është ndërmarrë as nga kompania Hidromorava e as nga Komuna.

Qytetarët përballen me këtë gjendje që e ka sjellë Hidromorava. Qytetarët nuk e kanë të drejtën elementare për jetesë dhe komuna ka marrë vendim të i dënoj qytetarët. Po lëshoni leje ndërtimore çdo ditë por po harroni që rritja dhe zgjerimi i qytetit nënkupton krijimin e kushteve për qytetarët.

Komuna duhet organizuar me ekspert të gjejë ujë dhe të gjejë fonde , e jo ta dënoj popullin. Nëse kjo nuk merret seriozisht kjo gjendje do të rritet për vitet e ardhshme dhe më vjen keq që sot po flasim për ujë të pijshëm për nevoja më elementare në vend të merremi me probleme të tjera.

**Abdyl Aliu**: ndonjëherë po na mungon uji, e shpesh më keq ndodhë kur mungon vullneti. Më habitë fakti që një këshilltarë komunal bënë thirrje për mos pagesën e ujit, mos pagesën e tatimit, e në anën tjetër i njëjti anëtarë kërkon realizimin e projekteve për ujë, kanalizime, asfaltime, shkollë etj.

Duhet ta dimë se si mbushet buxheti i komunës por ky është niveli jonë.

U tha se nuk është ky problem në dorën e njeriut, në mungesë të reshjeve atmosferike dhe nuk mund të shtyhemi me Zotin.

Janë probleme të grumbulluara me vite dhe kthehuni pak në kohë, u tha shumë për rrjetin e ujësjellësit dhe zgjerimin e rrjetit, e kjo e bënë që të kemi mungesa të ujit.

E falënderoj drejtoreshën për informatën e dhënë, janë sensibilizuar gjithë faktorët që duhet, autoriteti i madh i kryetarit të cilin nuk do të doja ta shihja asnjëherë në kuvend, me rëndësi të kryej punë e mos të vije këtu.

**Isa Agushi**: zotëri Abdyl Aliu i ka futur veshët në lesh dhe nuk po dëgjon mirë, unë thash mos i dërgoni fatura qytetarëve nëse kanë mungesë të ujit. Qe 4 vite kemi pas krizë të mungesës së ujit, pse nuk është ndërmarrë asgjë nga kryetari i juaj ?

**Abdyl Aliu**: ky problem është i kamotshëm, por mos harroni se edhe qeverisjet tjera kanë pas mundësi ta kryejnë këtë problem por nuk kanë ndërmarrë asgjë, ashtu siç na kanë lënë punët në gjysmë ashtu i kemi kryer, si varrezat e dëshmorëve që i kemi marrë në gjysmë punimet dhe i kemi përfunduar, Mirushën dhe punë të tjera.

**Riza Abdyli**: z. Aliu nëse përnjëmend jeni lodhë nga pushteti e keni alternativën ta dorëzoni pushtetin, e problemet që nuk po i kryeni qe 6 vite, unë zotohem para qytetarëve të Gjilanit që për një vit do i zgjidhi.

**Merita Xhelili**: për planet emergjente kemi formuar grupin teknik dhe qeveria do t’i siguroj mjetet dhe pritet të realizohet brenda muajit.

Qyteti i Gjilanit furnizohet nga Penda e Përlepnicës 60%, kurse 30% nga Velekinca, por në Velekincë nuk ka asnjë reduktim , po ashtu kemi burimin e Bajës.

Reduktimet e ujit janë në mbrëmje nga ora 21 deri 06 mëngjes.

Propozimi që qytetarëve mos t’i dërgohet faturat e ujit, unë i them që edhe kur i taksojmë faturat ne paguajmë një TVSH e cila shkon në buxhet të shtetit. Ne jemi kompani e vetë qëndrueshme dhe nuk kem i buxhet nga askush, e gjithë shpenzimet operative dhe uji që përpunohet e shpërndahet bëhet nga paraja që grumbullohet nga qytetarët. Fatura ju dërgohet aq sa ka harxhuar vetëm për konsum.

Sa i përket vitit 2014 ne kemi pas projektet ideore dhe këto projekte marrin miliona euro dhe Hidromorava ka kërkuar mbështetje nga qeveria dhe donatorët. Momenti që u zgjidhë problemi, Banka Botërore e ka nxjerrë nga lista prioritare këtë projekt dhe është marrë me prioritete më emergjente.

**Bujar Nevzati:** e dëgjova me vëmendje drejtoreshën e cila e tha se ky projekt zgjatë një muaj, andaj e pyes nëse ky projekt po zgjatka vetëm një muaj, pse po e shtoni reduktimin e ujit ? E thatë që 2014 janë bërë projektet por janë dalë nga rendi i ditës sepse kanë dalë probleme tjera me prioritet më të lartë, atëherë kush duhet të jep përgjegjësi tani për këtë gjendje ?

**Shefik Surdulli:** të njëjtin sqarim e kërkoj për afatin brenda muajit që u tha sepse nuk e kuptova. Është afati për ta përgatitur një plan apo për të pas ujë pas një muaji ?

Kuvendi bënë edhe politikë, por nuk kemi intencë ta keqpërdorim foltoren, përgjegjësin e mbanë pushteti aktual sepse nuk ka siguruar ujë dhe Gjilani varet nga kushtet klimatike për sa i përket ujit.

Kërkoj që kryetari i komunës të kujdeset që Task Forca të bëj inspektimin dhe reduktimin e ujit dhe këto mundësitë alternative t’i përshpejtoj, sepse tani mundësia më e mirë është me shpime të reja të puseve. Komuna nuk ka qenë e përgjegjshme të bëjë planifikim afatgjatë të ujit.

**Merita Xhelili**: zgjidhja që mund të jetë mujore, është sepse puset ekzistojnë dhe duhet të pastrohen dhe furnizimi mund të filloj. Kapaciteti në Pendën e Përlepnicës nuk është prej puseve. Ne kemi rezerva të ujit edhe për 2 muaj, por është në nivel që nuk përdoret. Me kapacitetin që e kemi mund të zgjasim më tepër me ujë.

Oraret e reduktimit të ujit i kemi paraqitur përmes mediave, portaleve dhe rrjeteve sociale.

**Riza Abdyli**: i kërkoj falje gjithë qytetarëve të Gjilanit të cilët pak morën informata të qarta nga ky debat dhe shpresoj që kjo gjendje mos të përsëritet më në komunën tonë. Hidromorava dhe menaxhmenti i saj t’i ndërmarr masat me kohë e jo në momentin e fundit sepse ne nuk po shohim asnjë masë të caktuar.

* 1. **Korniza Afatmesme Buxhetore-(KAB), për vitin fiskal 2020 dhe vlerësimet e hershme për vitet 2020-2022,**

**Nevzat Isufi**: KAB është një dokument i rëndësishëm i Komunës i cili lidhet me buxhetin, por dua të ndalem te deklarata e komunës lidhur me planet strategjike zhvillimore, kjo deklaratë përpos që është steriotipe, nuk sjellë asnjë gjë konkrete dhe komuna si prioritet numër një e ka forcimin e ekonomisë komunale dhe mundësinë për të gjithë, kështu si frazë tingëllon bukur e tërheqëse, por si mund të arrihet ky forcim i ekonomisë në afat të shkurtër që parasheh KAB, përmes përmirësimit të standardeve të arsimit dhe nivelit të arritjeve. Reflektimi i standardeve në arsim mund të bëhet vetëm në periudha më të gjata kohore dhe këtë e dinë më së miri ekonomistët por nuk janë faktorë të drejtpërdrejtë të zhvillimit ekonomik.

Faktorë të zhvillimit ekonomik janë burimet natyrore, energjetike, agrobujqësore , blegtorale dhe investimet e drejtpërdrejta në prodhim dhe rritje të tij.

Në forcim të ekonomisë edhe komunale ndikon edhe efikasiteti i qeverisjes por ky faktor nuk përmendet askund. Nëse tregues i forcimeve ekonomike janë renovimet e shkollave, laboratorët, bursat, atëherë të gjithë e kuptojmë se për çfarë prioriteti strategjik flasim.

Ngjashëm është edhe me prioritetet tjera si përmirësimi i shëndetit , ambientit të komunës, krijimi i qeverisjes komunale me shërbime efikase, tingëllojnë bukur si fraza por bazë për mbështetjen e tyre në zhvillimin aktual nuk ka.

Në mbështetje kryesore mbetet grandi i përgjithshëm dhe një ngritje e lehtë e të hyrave vetanake.

Me keqardhje e them se edhe kësaj radhe kemi kopjime në raporte dhe prioritetet mbeten të njëjta ndër vite.

Si është e mundur kjo, apo do të thotë se nuk është punuar asgjë në përmbushjen e këtyre prioriteteve ?

Në dy mandate qeverisje, problemi ynë ende janë ujërat e zeza dhe nëse deri më tani nuk kemi qenë të sigurte në financimin e tyre, tani e dimë se është gjetur financimi, por as tani në ka asnjë fjalë për futjen në KAB si nga prioritetet kryesore të komunës dhe regjionit. Po të bëhej ky prioritet do të përmbushen edhe dy prioritetet e tjera siç është përmirësimi i shëndetit dhe mirëqenia qytetare.

Për krijimin e një dokumenti strategjik duhet të punuar seriozisht e jo si ky dokument që është kopy-past e kjo është pjesë e jo seriozitetit të cilat edhe qytetarët e kanë vërejtur e prandaj nuk vijnë as në debate të KAB-it. Edhe sa do të vazhdohet kështu? Kur do të fillohet të punohet seriozisht? Apo neve anëtarëve të kuvendit po na merrni kaq naiv?

**Burim Berisha:** në emër të grupit të këshilltarëve të LDK-së i japim përkrahje KAB-it e cila vërtetë paraqet të gjitha prioritetet e qeverisjes komunale dhe shumë projekteve tjera që janë realizuar. Tregon se ne do të kemi edhe disa hapa tutje të zhvillimit dhe ky dokument është plan dinamik dhe jemi dakord që ta aprovojmë KAB-in.

**Fitim Guda**: dua të ndalem te deklarata e komunës lidhur me planet strategjike zhvillimore, realisht po shihet që objektivat tona pothuajse shumica e tyre janë të realizuara , të infrastrukturës të cilat kemi pretenduar mi realizuar duke filluar prej lumit Mirusha, stadiumi, hyrjet daljet e qyteteve, e projekti i madh Lumi Stanishorka i cili edhe ai do të përfundoj. Kam një pyetje , pasi që vij nga komuniteti i biznesit dhe jam vetë prodhues, të shikohet mundësia që viti 2021-2022 të shpallet vit ekonomik i komunës së Gjilanit. Këtë e them në kuptimin që të fillohet të mendohet mënyra se si ta thithim një lloj investimi qoftë nga diaspora, qoftë të organizojmë ndonjë lloj konference, të bëjmë thirrje, në mënyrë që duke e shfrytëzuar autoritetin e të parit të komunës , autoritetin e personave tonë që kemi nëpër botë, të mundohemi që Gjilani t’i bie ca investime dhe të ketë një zhvillim më të mirë ekonomik. Mendoj se është tezë e pranuar që të gjitha projektet të realizohen por për ta mbajtur rininë këtu na nevojitet hapja e vendeve të punës dhe zhvillimi ekonomik.

**Gentrit Murseli**: kam një pyetje te faqja nr. 7 e KAB-it te kufijtë e buxhetimit, që është krahasimi i buxhetit sipas burimeve financiare. Nëse e shohim grandin e arsimit për vitin 2020 është diku rreth 10.7 milion e nëse e krahasojmë me totalin e planifikimeve të shpenzimeve të cilat janë rreth 15.2 milion e shohim se kemi mungesë të mjeteve financiare përafërsisht rreth 4.5 milion. Këto 4.5 milion janë si pasoj e normave në arsim, Ligjit për paga dhe faktorëve të tjerë.

A është e pa evitueshme një reformë në arsim për shkak të barrës së madhe të financave, ku nëse e llogarisim këtë shumë 4.5 milion në vit për një mandat qeverisës do të thotë që një qeverisje do të ketë përafërsisht gati 18 milion më pak investime kapitale ?

**Milivoje Stojanoviq**: si delegat i KK Gjilan e përkrahi KAB-in të vitit 2020-2021, këtu kemi punë edhe me disa shifra që sipas meje janë në rregull dhe duke pas parasysh që të hyrat vetanake kemi lëvizje rreth 4 milion janë mjete të mëdha, komuniteti serb pret që në vitin 2019 të realizoj disa projekte të cilat do ta përmirësojnë jetën e këtij komuniteti, po ashtu një gjë brengosëse është në faqen nr 12 janë shpenzimet sipas sektorëve në vitin 2020, në këtë tabelë zyra për komunitete ka pjesëmarrje prej 0%, e kjo zyre duhet të ketë disa aktivitete sepse nëse nuk ka atëherë pse ekziston ?

Detyrë kryesore e kësaj zyre është kthimi dhe sipas kësaj tabele ne nuk kemi parashikuar asnjë aktivitet e nëse është kështu kjo është shumë shqetësuese dhe ekziston një arsye e fortë për këtë konstatim. Ne duhet të punojmë së bashku që edhe zyra për komunitete të jetë pjesëmarrje për të hyrat vetanake dhe nuk duhet të presim vetëm mjetet vetëm nga niveli qendror për të përmirësuar jetën për komunitete.

Aq për sa ne investojmë në atë mënyrë komunitetet do të integrohen dhe do të punojnë në nivel vendi dhe besoj që së bashku do të punojmë më mirë dhe do të integrohemi.

**Arijeta Rexhepi**: e pyes drejtorin për shumën e ndarë në kategorinë e subvencioneve, ku e dimë se Arsimi dhe shkenca është mjaftë e rëndësishme dhe kanë nevojë për subvencione, gjithashtu edhe shëndetësia. Te shëndetësia kemi edhe një vlerë më të vogël te viti 2019 të ndara për vitin 2020-2022. Sa është mundësia e rritjes së shumës te subvencionet? Gjithashtu te numri i punëtorëve shihet që në vitin 2020 është rritur ky numër te Kultura, rinia dhe sporti, më vjen mirë që punëtorët tani kanë mundësi marrjen e pagave në vijë të rregullt buxhetore, por shpresoj që nga Ministria të rregullohet kjo në mënyrë që ata të mos largohen pastaj për vitet në vijim.

**Xhelal Hajrullahu**: në faqe 6 përmendet korniza fiskale komunale, tabela 1 indikatorët ekonomik komunal , rritja reale e bruto produktit në përqindje nga viti 2019 deri më 2022. Cilat janë këta parametra matës kur përmendet përqindja 4.3 për vitin 2020, përqindja 2.0, për vitin 2022 përqindja 1.4?

Po ashtu në faqe 7 po e njëjta tabelë ku përmendet indikatorët ekonomik komunal, a është marrë në konsideratë që në vitin 2022 të bëhet regjistrimi i popullsisë? Në anën tjetër për vitin 2021-2022 përmendet e njëjta shifër e banorëve.

**Zijadin Maliqi**: kjo është KAB që ka të bëjë vetëm me buxhetin e komunës dhe unë kam organizuar një punëtori me anëtarët e KK që ta dinë se çka është KAB dhe KASH.ne bazohemi në buxhetin tonë dhe grandet nga qeveria. Nuk i përfshinë rritjen ekonomike dhe investimet nga ministria apo donacionet e ndryshme. Në këtë kornizë nuk mund të parashihen gjitha projektet por bëhen kufijtë buxhetorë. Në financa shikohen numrat e jo teksti sepse u tha se janë kopy-past. Ne nuk e parashohim inflacionin dhe e jona është ta parashohim tabelën me grandet që i marrim.

Te lumi “Stanishorka” projekti është jashtë këtij buxheti sepse nuk kemi kapacitete për mbulimin e këtij projekti. Kemi rritje të buxhetit për shkak të ligjit të pagave dhe kjo na ka detyruar t’i zvogëlojmë mallrat dhe shërbimet për 4 %.

U tha që ne vitet e kaluara nga grandet e përgjithshme po duhet ta mbulojmë grandin e arsimit por edhe këtë vit duhet ta bëjmë të njëjtën gjë. Numri më i madh i të punësuarve është në arsim. Rreth 21% kemi rritje te grandi i arsimit . te reformat janë të dhimbshme por s’kemi zgjidhje të mos i fillojmë sepse nuk përballohet kjo gjendje sepse numri i nxënësve po bie.

Lidhur me komunitetet serbe, ne parashohim projekte, te zyra e komuniteteve është zyre në kuadër të zyrës së kryetarit dhe ndahet buxhet për mallra dhe shërbime dhe komunali. Ne nuk bartim mjete për investime kapitale sipas përkatësisë nacionale.

Te numri i punëtorëve është e mirë që për herë të parë për vitin 2020 kanë hyrë në vijë buxhetore 19 punëtorë të Teatrit.

**Me 16 vota “për” e të tjerat abstenime miratohet Korniza Afatmesme Buxhetore-(KAB), për vitin fiskal 2020 dhe vlerësimet e hershme për vitet 2020-2022,**

* 1. **Projekt Rregullore për ndryshimin dhe plotësimin e Rregullores 01.Nr.016-126660 të dt. 26.11.2018, për dhënien e titujve të nderit, çmimeve, mirënjohjeve dhe shpërblimeve**

**Gentrit Murseli:** si kryesues i komitetit për rini dhe sport, ju informoj se këtë rregullore e kemi trajtuar me të gjitha ndryshimet që kanë qenë të propozuara dhe me konsensus është votuar nga të gjitha subjektet politike.

**Festa Shabani**: e mbështes këtë projekt rregullore dhe i gëzohem faktit që në këtë rregullore ekziston një ndarje e shpërblimeve për gjininë femërore çmimi “ Hanumshahe Abdullahu” propozim i bërë sa kemi qenë në komitet për kulturë, rini dhe sport dhe nga rregullorja nga dëgjimi publik.

**Fitim Guda**: dua të konsultohem rreth pikës 6 të kësaj rregullore” propozim për dhënien e titullit “Nderi i qytetit”, propozimi duhet të jepet nga institucionet e qeverisjes vendore së bashku me shoqatat dhe grupet e qytetarëve, e ato duhet të shoqërohen me biografi, dokumente dëshmi si dhe vlerësime të nevojshme të veprimtarisë të personaliteteve të propozuara. Prandaj mendoj që pika 6 te nderi i qytetit duhet të sqarohet më tepër sepse kam marrë iniciativën për shpalljen e “Nderit të qytetit”, 5 profesor eminent të komunës së Gjilanit të cilët janë ish profesor të shkollës së lartë pedagogjike “Skënderbeu” e më vonë profesor të fakultetit të Edukimit. Ata janë prof. dr. Faik Shkodra, Prof. dr. Baftijar Kryeziu, prof. dr Shefik Halili, prof. dr. Sabri Tahiri si dhe prof.dr Xhevat ismajli- i ndjeri.

Mendoj se e meritojnë këtë titull sepse janë më meritorët për themelimin e institucioneve arsimore në komunën e Gjilanit dhe kanë qenë intelektual të kohës së vet dhe do të jetë iniciativë e qëlluar.

**Arta Haziri**: edhe ne në emër të AAK i japim mbështetje të plotë kësaj rregullore dhe më gëzon fakti që në mesin e dy emrave të këtyre figurave të mëdha si “Agim Ramadani” është shtuar edhe një emër i një gruaje meritore si “Hanumshahe Abdullahu” dhe pa dyshim e mbështesim plotësisht rregulloren.

**Shefik Surdulli**: rregullorja është për ta mbështetur por me disa sugjerime që shpërblimet që jepen dhe duhet të kalojnë nëpërmes procedurave duhet të shqyrtohen paraprakisht nga komisioni i cili funksionon si duket. Nga ky komision pasi të shqyrtohen obligohet kryetari ta respektoj vlerësimin e komisionit.

**Nehat Osmani**: me mënyrën se si është interpretuar dhe sidomos se si është zbatuar kjo rregullore deri më tani, nuk besoj se ka pasur fare nevojë të diskutoheshin ndryshimet eventuale të kësaj rregulloreje, sepse edhe ashtu ajo është trajtuar dhe është lexuar sipas tekeve dhe preferencave të vet kryetarit Haziri dhe është përdorur sa herë dhe kudo iu është nevojitur kryetarit Haziri dhe partisë së tij.

Me ndryshimet eventuale të kësaj rregulloreje ne nuk do ndryshojmë praktikat jo konsistente të dhënies së këtyre çmimeve e mirënjohjeve, ne vetëm do legjitimojmë devalvimin e skajshëm të reputacionit të këtyre titujve prestigjioz. Madje do kontribuojmë edhe në zgjerimin e mundësive për keqpërdorimin e ingerencave të pakufizuara të kryetarit.

Me ndryshimet eventuale të kësaj rregullore do vazhdojmë të thellojmë edhe më tej anomalitë me të cilat jemi ballafaquar kohëve të fundit gjatë shpalljes së “qytetarëve nderi” nga kryetari Haziri duke zhvlerësuar madje vet personalitetet që vërtetë kishin merituar këto epitete, në kohën kur këta tituj prestigjioz rrezikonin degradimin deri në atë masë sa mos të ishte më nder të ishe “Qytetar nderi”,

Njëra prej anomalive, të nderuar këshilltarë komunal, ka qenë që (shumica prej jush nuk besoj ta keni ditur) për mirënjohjen e caktuar, njerëzit e respektuar kanë qenë të detyruar të aplikojnë dhe të lusin organin e caktuar. Ne si LVV kërkojmë që të largohet ky paragraf diskreditues dhe i panevojshëm.

Një tjetër anomali mund të vërehet tek neni 3 & 4 ku flitet për titujt “Qytetar nderi” dhe “ Nderi i qytetit” që është më tepër një manovrim dhe lojë shprehjesh me të njëjtin kuptim dhe është e panevojshme të bëhet dallimi në mes qytetarëve të komunës sonë dhe atyre jashtë komunës sonë. Ne mendojmë që neni 3 & 4 duhet të shkrihen në një dhe të thirret “QYTETAR NDERI”

Tek Neni 5, Çmimi letrar “Beqir Musliu”, Neni 6 Çmimi “Agim Ramadani”, Neni 7 Çmimi “Idriz Seferi”, Neni 8 “Hanumshahe Abdullahu- Zymberi” janë tërhequr shpërblimet financiare dhe nga zyra e kryetarit janë liruar nga vlerat monetare. Kjo nënkupton që kryetari do të jetë edhe më dorëlirë dhe do të shpërndaj këso mirënjohje pa kritere dhe pa normativa vlerësuese që në instancë të fundit do humb dhe zbeh rëndësinë dhe reputacionin e mirënjohjeve.

Në LVV mendojmë që shpërblesa financiare duhet të qëndroj edhe më tej e shoqëruar gjithashtu me një mirënjohje. Gjithashtu edhe datat e dhënies së mirënjohjeve duhet te qëndrojnë dhe të identifikohen me periudhat kur edhe dedikohen në mënyrë që të ruhen vlerat e vërteta të këtyre çmimeve.

Ne mendojmë gjithashtu që duhet të ekzistoj numri i kufizuar i mirënjohjeve dhe çmimeve që jepen brenda një viti.

Më e rëndësishme se ndryshimet e kësaj rregulloreje janë vlerësimi real dhe i drejtë i normave morale dhe njerëzore të personaliteteve të dalluara nga komisionet përkatëse dhe nga vet kryetari gjatë përzgjedhjes së tyre, respektimi i procedurave dhe sidomos respektimi dhe vlerësimi i mendimit qytetar për ato personalitete që do duhej të nderonin vet qytetarët dhe qytetin tonë dhe jo të jetë e kundërta.

**Riza Abdyli**: ne sot kemi para vetes një rregullore e cila ka pësuar disa plotësime dhe ndryshime me qëllim që kryetari i komunës t’i hap rrugë vetës që t’i merr disa vendime siç i ka marrë edhe në të kaluarën edhe pse kanë qenë jashtë kësaj rregullore, ai prapë ka vazhduar me atë avaz dhe duke e pas parasysh që këtë rregullore e kemi miratuar në seancën e nëntorit të vitit të kaluar dhe para se të mbushet një vit ne prapë po e ndryshojmë këtë rregullore. Qëllimi është që kryetari i komunës të shpërndajë mirënjohje me bollëk e gjëja se ne nuk kemi probleme tjera veçse të ndryshojmë rregullore nga dy herë.

Te pika 5 dhe 6 thuhet që ky çmim ndahet nga kryetari i komunës me vendim pas thirrjes publike për nominime . Pika 6 thotë se komisioni pas shqyrtimit të nominimeve i propozon kryetarit të nderojë personalitetet kryesore. A nuk janë këto dy pika në kundërshtim me njëra tjetrën ? nëse kryetari merr vendim siç thuhet te pika 5 atëherë cili është roli i komisionit? Ky komision edhe më herët ka pas një rol që t’i bëjë nominimet dhe t’ia propozoj kryetarit por a ka ndodhur kështu?

Këtyre dy ditëve kam pyetur se si duhet të jetë një mirënjohje dhe askush nuk më ka thënë se fjala mirënjohje duhet të jetë në thonjëza, kurse ne në rastin tonë në Gjilan të gjitha mirënjohjet janë të shkruara dhe të futura në thonjëza, e ne po dalim qesharak nëse veprojmë kështu dhe mirënjohjet që ndahen nga kryetari janë për interesa të veta. Sa mirënjohje janë ndarë nga Lutfi Haziri? Lirisht mund të them që në qeverisjen e Lutfi Hazirit janë ndarë aq shumë mirënjohje që asnjë kryetar nuk mund t’i afrohet në numër. Ne humbim kohë dhe merremi me ndryshim të rregullores për dy herë brenda vitit dhe kolegët e mi anëtarë të KK. secili vendos në mënyrën e vet, por mendoni se kjo rregullore është miratuar në nëntor të vitit të kaluar.

**Nevzat Isufi:** nuk dua të flas me emra por bazuar në kriteret, përkatësisht në parim , pajtohem me vërejtjet e kolegëve që kjo rregullore në vend të ishte viti i parë që zbatohet, propozohet të ndryshohet edhe pse shumë nene të saj nuk zbatohen fare.

Te dhënia e titujve, me rastin e dhënies të këtyre çmimeve kemi pas shkelje të rregullores në nenin 3 pika 8 e cila thotë: iniciativa dhe propozimet nga paragrafi 7 i këtij neni i dorëzohen në procedim komisionit të zgjedhur nga KK i cili vepron sipas procedurave të parapara me dispozitat të kësaj rregullore.

Në mars kemi formuar një komision me përbërje të Kuvendit dhe përfaqësim të partive politike dhe ky komision nuk ka pas në dorë dhe nuk ka pas mundësi të shqyrtoj asnjë çmim e as mirënjohje.

Me rastin e dhënies së titullit “Nderi i qytetit”, nga kryetari i komunës është shkelur neni 4 pika 6 e cila thotë: propozimet për dhënien e titullit të lart duhet të bëhet nga institucionet e qeverisjes vendore së bashku me shoqata dhe grupe qytetarësh. Po ashtu neni 7 thotë se iniciativa i dorëzohet për procedim komisionit. Edhe me rastin e dhënies së çmimit “Beqir Musliu” është bërë shkelje e nenit 5 pika 2 e cila thotë: subjektet kulturore letrare, institucionet e kulturës, së paku 2 muaj më herët kanë të drejtën të propozojnë emrat shkrimtarësh pas thirrjes publike të cilën e publikon komuna dhe ja adreson komisionit vlerësues, kurse komuna ka bërë thirrje publike vetëm me 8 maj.

Në rastin konkret, nuk janë bërë publike 2 muaj më herët.

Edhe te çmimi “Agim Ramadani” është bërë shkelje e nenit 6 pika 1 dhe 2 e cila thotë se ky çmim jepet për personalitetet gjatë ditëve të Agimit në takime të majit dhe pika 2 thotë se çmimi jepet pas thirrjes publike, e kjo nuk është bërë.

Shkelje të rregullores kemi edhe me rastin e ndarjes së çmimeve “Idriz Seferi dhe Hanumshahe Abdullahu”.

Për ndarjen e këtyre titujve nuk është pyetur as komisioni i cili është formuar enkas për këtë qëllim nga ky kuvend dhe kjo është shkelje e bërë nga kryetari i komunës. Shtrohet pyetja sa mund të ndjehen të nderuar të shpërblyerit nëse do ta dinin se këto vlerësime janë bërë me shkelje të rregullores dhe këta persona bien në siklet pa fajin dhe kërkesën e tyre.

Propozimet e tashme për heqjen e çmimeve monetare mendoj se nuk është në rregull sepse kjo është stimulim që nëse një shkrimtarë ka 1000 euro shpërblim mund të ndodhë që ta botoj edhe një libër, një artist mund të realizoj veprën e tij etj. Rregullorja ka qenë në rregull dhe nëse duhet të ndryshohet ka nevojë për formulim.

**Avdyl Aliu**: emri i Lutfi Hazirirt ju është fiksuar në kokë dhe mendoj se edhe në gjumë e përmendni. Falë një fjalë thotë: “ falë zotit që opinioni i të tjerëve nuk bëhet realitet për mua, përndryshe vaj halli për mua”.

Lutfi Haziri dhe partia e tij ka ardhur në pushtet me program dhe e realizojmë atë program. Lutfi Haziri ka qëllim kthimin e opinionit nga komuna e Gjilanit dhe gjitha këto figura që i ka shpallë meritore. Më thoni cilën figurë e kontestoni? Kur Lutfi Haziri e shpalli “Qytetar Nderi” Ilir Metën, ju keni thënë a është çmendur kryetari apo çfarë ka, por sot Ilir Meta vjen në Gjilan për vizitë.

Ne e kemi komisionin për ndarjen e çmimeve dhe është funksional, por vetëm po flisni bosh.

Jam për tu’ hequr vlera monetare prej çmimeve, sepse nuk ka kuptim një çmim nderi të paguhet me pare sepse e humb vlerën e çmimit.

**Riza Abdyli**: te vlera monetare edhe unë pajtohem të hiqet, sepse aq shumë tituj jeni duke dhënë sa që duhet të bëni një linjë buxhetore të veçantë dhe askush nuk e përmendi emrin Lutfi Haziri, por gjithçka çka unë fola, e thashë në bazë të rregullores. T’i fole z.Aliu, por asgjë nuk the, por vetëm e përmende emrin e Lutfi Hazirit për t’i hyrë në hatër më shumë.

**Shefik Surdulli**: ne në princip po bëjmë vërejtje vetëm të respektohet një akt nga të gjithë. Përndryshe ne nuk jemi kundër askujt dhe kemi programin tonë sepse nuk kemi ardhur nga qielli, e as lejleku nuk na ka sjellë këtu. Mos ta keqpërdorim këtë kuvend sepse ne jemi për ta respektuar rregulloren që e trajton një çështje shumë të ndejshme. Kryetari i komunës ta zbatoj vlerësimin e komisionit.

**Isa Agushi**: nuk po foli për kryetarin e Abdyl Aliut, por flas për kryetarët e ardhshëm , sepse e kanë humbur kuptimin këto mirënjohje. Kryetarit duhet t’i kufizohet dhënia e mirënjohjeve dhe pa e vendos kuvendi mos ta nënshkruaj kryetari. Para dy viteve e ka shpallë “Qytetar nderi” Ilir Meta dhe unë publikisht kam qenë kundër, sepse qytetar nderi duhet të shpallet një njeri i cili ka kontribuar për komunë , por Ilir Meta kurrë nuk ka qenë në Gjilan. Atëherë kam qenë kundër dhe tani prapë jam kundër atij çmimi, sepse mirënjohjet janë ndarë si në pazar, nuk mbeti njeri pa marrë mirënjohje nga kryetari i komunës sa që gjithë qytetin e shpalli qytetar nderi e kjo e humb vlerën.

**Shpresa Kurteshi**: duhet të ndihemi krenar që kemi kaq shumë njerëz që t’i japim nderime, e jo të mendojmë negativisht.

**Shemsedin Elezi**: është nderë për personalitetet që marrin tituj, e pjesa monetare nuk është e nevojshme sepse ruhet buxheti.

**Sadri Arifi**: neni 6, 7 dhe 8 janë riformulime , fjala është për çmimin “Agim Ramadani, Idriz Seferi dhe Hanumshahe Abdullahu”. Po ashtu është hequr kufizimi kohorë dhe vlera monetare dhe forma e pllakatës të rregullohet.

**Me 19 vota “për” 5 vota “kundër: miratohet Projekt Rregullore për ndryshimin dhe plotësimin e Rregullores 01.Nr.016-126660 të dt. 26.11.2018, për dhënien e titujve të nderit, çmimeve, mirënjohjeve dhe shpërblimeve**

* 1. **Propozim vendimi për formimin e Komisionit për ndarjen e bursave për student të dalluar**

Komisioni përbëhet prej 7 anëtarëve si në vijim :

1. Burim Berisha LDK
2. Gentrit Murseli LDK
3. Adem Ajvazi LVV
4. Bujar Uruqi PDK
5. Selvete Abdullahu Nisma
6. Ardian Azemi nga AAK
7. Endera Sahiti SH.C

**Festa Shabani**: është mirë të krijohet një rregull që çdo komision që propozohet ta dimë përshkrimin e atij anëtari të komisionit.

**Nevzat Isufi**: jam dakord për përbërjen e komisionit por kemi kërkuar të krijohet një rregullore për ndarjen e bursave dhe të respektohet.

Asnjë prej këtyre emrave nuk është thirre në komisionin për dhënien e çmimeve dhe nuk është ftuar dhe as nuk është mbajtur asnjë takim.

Prandaj kërkoj që ky komision të jetë funksional dhe të respektohen vlerësimet e tyre.

**Gentrit Murseli**: konsideroj se kjo është pyetje me vend dhe duhet të kemi parasysh rregulloren. Kam kërkuar vazhdimisht ndryshimin e kritereve për dhënien e bursave dhe jam konsultuar me shumë akter dhe situata është e tillë që pasi të formohet komisioni ne hapin e parë që duhet ta bëjmë duhet të bëhet ndryshimi i kritereve për bursa. Nuk kemi me hap konkurs për të aplikuar studentët para se të ndryshohen kriteret.

**Arta Haziri**: nga seanca e kaluar ne kemi propozuar një emër të komisionit nga Shoqëria civile, e ai ka qenë Shaban Tërziu, pse është hequr emri i tij?

**Festa Shabani**: edhe Ardiana Halimi ka qenë e propozuar nga Shoqëria civile dhe e keni hequr.

**Shpresa Kurteshi**: ne e kemi heqë emrin Shaban Tërziu sepse është i përfshirë edhe në komisione të tjera.

**Me 22 vota “për” dhe 1 abstenim miratohet Propozim vendimi për formimin e Komisionit për ndarjen e bursave për student të dalluar**

* 1. **Propozim vendimi përcaktimin e lartësisë kompensimit mujor për anëtarët e Komisionit Komunal të aksionarëve në KRM “Higjiena” në Gjilan**

**Sadri Arifi**: ky vendim është i njëjti sikur për dy komisionet e tjera të aksionareve. Konfirmimi i ligjshmërisë është kthyer nga MAPL dhe kompensimi është 50 € për takim në muaj, por jo më shumë se dy takime në muaj dhe 100 € kompensimi i rregullt mujor.

**Me 15 vota “për” dhe 6 vota “kundër” miratohet Propozim vendimi përcaktimin e lartësisë të kompensimit mujor për anëtarët e Komisionit Komunal të aksionarëve në KRM “Higjiena” në Gjilan**

* 1. **Formimi i Komisioni për shqyrtimin e ankesave në procesin e emërimit të rrugëve dhe numërimit të adresave për territorin e Komunës së Gjilanit**

**Shpresa Kurteshi:** komisioni duhet të jetë profesional dhe nuk duhet të ketë përbërje politike. Puna e komisionit është shqyrtimi i ankesave për emërtimin e rrugëve, gabimet eventuale.

**Komisioni përbëhet prej:**

Bardhyl Syla- kryetar i komisionit- ekzekutiv

Fehmi Agushi- anëtarë- ekzekutiv

Blerim Haziri anëtarë- historian

Nezir Beqiri- anëtarë- historian

Arijeta Maka –anëtare nga Shoqëria Civile

**Nevzat Isufi**: mendoj që komisioni i mëparshëm që ka propozuar emrat ka punuar dhe emrat janë miratuar nga ky kuvend. Nuk përjashtohet mundësia të mos ketë gabime. Në përbërjen e komisionit ka qenë edhe Sadri Arifi, Ardiana Rexhepi, Renan Imami dhe unë Nevzat Isufi e anëtarët e tjerë. Shumica e vendimeve janë marrë me konsensus dhe janë procesverbalet ku dihet se kush çka ka propozuar. Ekzistojnë edhe biografitë për propozimet. Pas punës së komisionit janë shtuar edhe emra të tjerë, prandaj për mua janë ilegal dhe nuk pajtohem me përqindjen e dështimeve sepse aty ka qenë përbërja e komisionit heterogjene dhe nëse krejtësisht e bëjmë punën e komisionit si të pa dobishme atëherë ne paskemi gabuar si anëtarë të KK. Çështjet teknike nuk kanë të bëjnë me neve. Ne kemi përfillë propozimet e këshillave të fshatrave pa i mohuar. Individ të caktuar po bëjnë vepra penale duke heqë tabelat nga rrugët. Mënyra si po formohet nga ky komision është shumë e rëndësishme, jo me përbërje të njëanshme por të jetë heterogjene. Procesi i emërtimit është vonuar dhe komisioni duhet të merr përgjegjësinë për gjithçka dhe arsyeton ankesat dhe vendimet e marra nga komisioni i mëparshëm. Komisioni ka punuar në bazë të rregullores, mund të ketë gabime, por është bërë një punë e përbashkët. Ekziston mundësia që të riaktivizohet komisioni i mëparshëm sepse e dinë se çka ka punuar edhe gjendjen faktike dhe reale.

**Sadri Arifi**: në vitin 2014 është themeluar komisioni për emërtimin e rrugëve me përbërje 15 anëtarë nga përfaqësimet politike, historian, gjuhëtarë. Procesi ka qenë i rëndë dhe propozimet janë marrë me konsensus. Në fshatra janë marrë propozimet e lokaliteteve. Pas çdo procesi ekzistojnë pakënaqësi.

Kuvendi e ka miratuar listën e emrave, por nga ajo listë e miratuar janë rënë disa emra më pastaj, thuhet se gabimet janë bërë në sistem.

Detyrë e komisionit që po formohet duhet ta shikoj listën dhe të veproj në bazë të listës. Komisioni nuk mund t’i ndryshoj emrat që i ka miratuar ky kuvend.

**Renan Imami**: sa i përket ankesave edhe komuniteti turk ka disa pakënaqësi në vendosjen e emrave.

**Riza Abdyli**: mendoj se është dashur që të njoftohen këshilltarët e tjerë që në KPF ne kemi vendosur të krijohet një komision për shqyrtimin e ankesave e jo komision për emërtimin e rrugëve.

Ky komision do të merret vetëm me ankesat e qytetarëve, nuk ka të drejtë të ndryshoj emra, sepse përsëri kuvendi vendos pasi që komisioni të raportoj në KK.

**Ibish Ibishi**: u dhanë disa sqarime, por mendoj se duhet të ketë sqarime shtesë, sepse nëse janë bërë propozimet dhe janë miratuar në kuvend, ka pas ndryshime të emërtimit. Mendoj se duhet ti kemi parasysh ankesat, sepse nëse është propozuar një emër dhe është miratuar në KK, e në tabelë vendoset emër tjetër, mendoj se duhet të merret parasysh kjo gjë. Ankesat do të shqyrtohen të gjitha nga komisioni për shkak të parregullsive që kanë ndodhur pas miratimit të listës së emrave në Kuvend.

Komisioni duhet ta sqaroj edhe për opinion që emërtimet janë bërë nga disa kritere të cilat i ka paraparë ligji.

**Shefik Surdulli**: mendoj që komisioni për shqyrtimin e ankesave duhet të ketë përbërje edhe nga Kuvendi komunal dhe nuk e di sa është në rregull që kryetari i komisionit të mëparshëm që është marrë me këtë çështje për të cilën ka ankesa të jetë përsëri pjesë e komisionit për shqyrtimin e ankesave.

Komisioni për ankesa do të bëjë një shpallje publike me një afat të caktuar për t’i thirr qytetarët për t’i paraqitur pakënaqësitë e tyre, sepse aty ka gabime teknike, gjuhësore dhe gabime përmbajtjesore. Janë emërtuar rrugë të një personaliteti që është i dyshimtë. Prandaj duhet të rritet numri i komisionit.

**Shemsedin Elezi**: u tha se komisioni i mëparshëm ka pas 15 anëtarë, por unë personalisht kam punuar vullnetarisht pa ndalë. Ankesat janë nga qytetarët, por Agjensioni Kadastral nuk i ka rikthyer emrat siç janë dërguar. Ankesa kryesore janë te emrat që ende nuk janë ardhur, ka shumë rrugë që janë shtuar. Komisioni duhet ta ketë edhe kryetarin e komisionit të mëparshëm, sepse ai e dinë punën që është kryer më parë.

**Mimoza Kadriu**: jemi për formimin e komisionit për ankesa të emërtimit të rrugëve.

kam vërejtje që disa emra as familjet nuk janë në dijeni se kush i ka vendosur dhe nuk janë marrë propozimet e lagjeve.

Nëse është e mundur të na dërgohen procesverbalet e mbledhjeve të komisionit. Në rrugën e Kamnikut kemi emrin Gjon Serreçi, po ashtu në rrugën e Prishtinës i njëjti emër, kjo nuk duhet lejohet.

Sa i përket komisionit kemi vetëm një femër të përfaqësuar.

**Festa Shabani**: po i shoh që këshillat e fshatrave po shkojnë mirë, prandaj do të ishte mirë që secili këshill i fshatrave t’i shqyrtoj ankesat e atij komuniteti, e më pastaj të përcillet te komisioni.

**Bujar Nrvzati**: na tregoni se me cilin ligj pas dy viteve po shqyrtohen ankesat, sepse afati për shqyrtimin e ankesave është 30 dit. Nuk ka të drejtë t’i shqyrtoj ankesat njerëzit që vetë i kanë bërë gabimet. Krye gabimi është Fehmi Agushi i cili vetë i ka ndryshuar rrugët dhe emrat. Komisioni duhet të ketë përbërje të re dhe me njerëz që nuk kanë qenë më herët në këtë komision.

**Sadri Arifi**: sipas LVL kuvendi ka të drejtë çdo herë që e sheh të nevojshme. Emrat janë miratuar në vitin 2017, por procesi për vendosjen e merave tani ka filluar dhe ende nuk ka përfunduar, prandaj jemi duke u ballafaquar me ankesat e qytetarëve. Kriteri nuk e lejon që dy rrugë të emërohet dy herë me të njëjtin emër. Kriter ka qenë që mos të propozohen emrat që ngjallin urrejtje, personalitetet të jenë të vdekur, kurse personalitetet e gjalla, janë vendosur vetëm personalitete që nuk janë Kosovarë.

Sa i përket Fehmi Agushit, ai duhet të jetë anëtarë ose nëse jo anëtarë nuk mund të punoj komisioni pa të sepse e dinë mirë punën e sistemit për emërtimin e rrugëve.

Komisioni duhet të raportoj në kuvend dhe në fund vendimin e merr kuvendi.

**Me 22 “për” e të tjerat abstenime miratohet Formimi i Komisioni për shqyrtimin e ankesave në procesin e emërimit të rrugëve dhe numërimit të adresave për territorin e Komunës së Gjilanit**

1. Të ndryshme.

**Nexhat Demiri**: jemi koshjient që kuvendet komunale nuk e kanë rëndësinë që duhet me pas. Ne jemi me obligime të mëdha gati sa kuvendi i Kosovës. Asamblistët marrin pagë të vogël. Kuvendi komunal dhe ju kryesuese jeni të obliguar të krijoni kushte për ne si këshilltarë komunal.

Kërkoj që ne si këshilltarë komunal te kemi nga një Llaptop përpara sepse ka hijeshinë e vet. Ne në qeverisjen e UNMIK-ut kemi kërkuar të na sigurohet nga një telefon por UNMIK-u e heshti këtë gjë. Nëse kryetari Haziri ka shpallë dietë buxhetore, mendoj se kjo kërkesë të na mundësoj. Llaptopi është mjet themelor i punës dhe ne kemi nevojë për të, e në përfundim të mandatit anëtari e dorëzon llaptopin për anëtarët e rijnë.

**Shpresa Kurteshi**: kjo kërkesë është bërë kaherë dhe kryetari e ka nënshkruar këtë kërkesë, por ka dështuar për shkak të procedurave të prokurimit.

**Riza Abdyli**: sapo më erdhi një informatë që në Bibliotekën e qytetit të Gjilanit është shkëputur energjia elektrike për shkak të borxhit 4.000 €.

**Nehat Osmani:** kohë më parë nga radhët e LVV me vullnetin e tij ka dal Xhelal Hajrullahu, njëri nga asamblistët që me votën e simpatizantëve dhe aktivistëve të LVV kishte fituar të drejtën të përfaqësonte subjektin tonë në asamblenë komunale. Si përfaqësues i LVV, strukturat udhëheqëse të qendrës në Gjilan e kishin ngarkuar me përgjegjësi shtesë dhe e kishin emëruar në Komitetin për SHMS për të përfaqësuar interesat e LVV në këtë fushë jashtëzakonisht të rëndësishme. Meqë në ndërkohë Xhelali nuk ishte në gjendje të ishte në hap me nivelin e detyrave dhe përgjegjësive që kërkohej nga ritmi i ngarkuar i aktiviteteve brenda lëvizjes, ai tashmë ka zgjedhur një rrugë tjetër për çka ne i dëshirojmë suksese. Por në të njëjtën kohë, kërkojmë nga kryesuesja e kuvendit që të zbatoj ligjin për vetëqeverisje lokale dhe statutin e kuvendit komunal dhe të revokoj z. Xh. Hajrullahu nga komiteti për SHMS. Gjithashtu kërkojmë nga përfaqësuesi ligjor të interpretoj skemën ligjore të përfaqësimit të subjekteve politike nëpër komitete në përputhje me përfaqësimin dhe fuqinë elektorale të subjekteve politike në momentin e certifikimit pas zgjedhjeve komunale dhe në këtë mënyrë të lehtësoj anët procedurale dhe në të njëjtën kohë ndoshta të ndihmoj edhe për raste tjera të ngjashme që kanë involvuar skemën përfaqësuese të subjekteve politike nëpër këto komitete.

Ani pse ne si LVV jemi thellë të bindur se Xhelali do të reflektoj pozitivisht dhe vullnetarisht të lëshoj vendin që s’i takon, rrjedhimisht edhe nuk do ketë nevojë për angazhimin e kryesueses dhe përfaqësuesit ligjor.

Sikur jemi thellë të bindur se nuk do kemi nevojë të ushtrojmë tërë trysninë ligjore për të realizuar të drejtat tona sikur kemi vepruar edhe në rastin paraprak kur kemi larguar nga përfaqësimi i subjektit tonë prej komitetit për KRS.

Në këtë mënyrë do hapen rrugët dhe krijohen kushtet që në seancën e ardhshme të sjellim propozimin për zëvendësimin e z. Hajrullahu në këtë komitet.

**Xhelal Hajrullahu**: unë jam anëtarë i kuvendit por nuk jam anëtarë i LVV. Ligjërisht më takon të jem anëtarë i një komiteti, por duhet ta ketë të qartë LVV që tani ka më pak asamblist.

Ne do të mundohemi t’i përdorim rrugët ligjore dhe sido që të jetë vendimi do të jetë i imi.

**Shefik Surdulli:** dua të diskutoj për zbatimin e rregullores për themelimin e këshillave lokale. Mesa duhet komisioni komunal është duke vepruar me rregulloren e vjetër të këshillave lokale. Ky kuvend na ka autorizuar mua dhe Nevzat Isufin që vërejtjet e paraqitura gjatë diskutimit në një seancë të dhjetorit të vitit të kaluar të bashkëpunojmë me zyrtarin e ndjerë z.Matoshi, t’i paraqesim vërejtjet tona dhe ta përfundojmë këtë rregullore. Fatkeqësisht në rregulloren që është publikuar në web faqen e komunës nuk janë inkorporuar mendimet tona. Kryetari i këshillit të bashkësive lokale zgjidhet sipas versionit të vjetër të rregullores, e sipas këtij versioni të vjetër kryetari i këshillit zgjidhet nga mesi i anëtarëve të këshillit më i votuari nga ai mes , ndërsa ne kemi kërkuar të ndryshohet që kryetari i këshillit të bashkësive lokale e zgjedhin anëtarët e këshillit që janë zgjedhur nga tubimi.

**Sadri Arifi**: ndryshimet në rregullore për zgjedhjen e këshillave të fshatrave besoj që janë bërë dhe ashtu është publikuar, por tani më i ndjeri z. Matoshi nuk është dhe nuk kam informata më të gjera nëse ka pas lëshime në rregullore.

**Nevzat Isufi:** ne kemi punuar me z. Surdulli për rregulloren për këshillat e fshatrave, ndryshimet janë bërë bashkërisht por nuk jam i sigurt në versionin që e ka lënë i ndjeri Matoshi. Pajtohem që rregullorja duhet të interpretohet ashtu siç është e jo sipas dëshirës së askujt nga anëtarët e komisionit.

**Seanca e gjashtë e Kuvendit i përfundoi punimet në ora 15:45 minuta.**

**Procesmbajtësja Kryesuese e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi-Emini**